Piano nobile

Piano nobile (euskaraz, solairu noblea) egoitza handi baten solairu nagusia da, normalean pizkundetar arkitektura klasikoaren estiloetako batean eraikia. Solairu horretan daude eraikinaren logela nagusiak eta harrera-gelak.

 Ezaugarriak 
Piano nobilea, normalean, lehen solairua izaten da, baina batzuetan bigarren solairua izan daiteke, bigarren mailako gelak eta zerbitzurako gelak dituen harrobiko harlangaitzezko beheko solairu baten gainean kokatua.

Banaketa hori emateko arrazoiak ikuspegi hobeak lortzea eta hezetasuna saihestea dira. Azken hau bereziki garrantzitsua zen Venezian, non palazzi askoren solairu noblea kanpotik ikus zitekeen, bere leihate, balkoi eta galeria handien ondorioz. Adibide nagusien artean ditugu Ca' Foscari, Ca' d'Oro eta Palazzo Barbarigo.

Solairuaren ezaugarri nagusia bere leihoen dimentsio handia izaten zen. Ingalaterran eta Italian erliebe apainduko harlangaitzez apaindua zen, bere garrantzia nabarmentzen zuena. Gainera, jauregiko biztanleak ez ziren azpian zegoen zerbitzuko etxebizitzatik sartu behar. Ingalaterrako adibide bat Kedleston Hall da eta Italiakoa Villa Capra.

Etxe gehienek bigarren solairu bat zuten solairu noblearen gainean, erabilera intimoeneko logeletarako eta familiaren logeletarako, ohorezko gonbidatuak ez zeudenean. Bigarren solairu horren gainean teilatupe bat zegoen, zerbitzuko logelak zituena.

Mailakako antolaketa hau Europa osoan mantendu zen estilo klasikoko etxe handien eraikuntza egon zen bitartean, XIX. mendea jada aurreratua zegoen arte.

 Secondo piano nobile 
Italian, bereziki hirietako palazzietan, solairu noblearen gaineko maila, batzuetan, Secondo piano nobile (euskaraz, bigarren solairu noblea) bezala identifikatzen da, batez ere, galeriek eta balkoiek bere garrantzia islatzen badute, pisu nagusia baino eskala txikiagoan bada ere. Hala ere, gela nagusiak beti daude solairu noblean bertan.
 Beletage 

Alemanian, Beletagea dago (bel étage termino frantsesetik dator eta 'solairu ederra' esan nahi du), solairu noblearen funtzio bera bete zuena. Biak XVII. mendekoak dira.

 Kanpo estekak 

Kategoria:Arkitektura espazioak
Kategoria:Italierazko hitzak eta esaldiak